# Eritrea

**(tigr.)Hagärä Ertra** (trans.)

**إيريتريا** (araab.)

**al-Dawla al-Iritriyya** (trans.)

Staat Eritrea|

|  |  |
| --- | --- |
|  |  |
| (Flagg) | (Wapen) |

 |
| Wahlspröök: *keen Motto* |
| Natschonalhymne: *Ertra, Ertra, Ertra* |
|  |
| **Hööftstadt** | Asmara |
| **Gröttste Stadt** | Asmara |
| **Amtsspraak** | Tigrinya, Araabsch |
| **Regeren** Präsident | Präsidiaalrepublik Isayas Afewerki |
| **Sülvstännigkeit vun Äthiopien** |
24. Mai 1993 |
| **Grött**  • Allens  • Water (%) |   121.144 km² ? % |
| **Inwahnertall**  • 2008 afschätzt  • Inwahnerdicht |   5.028.475 (Born: CIA 2008) 39,5/km² |
| **Geldsoort** | Nakfa (Nfa) = 100 Cents (`ERN`) |
| **BBP** | 1.316 Mio. US$ (156.) $ (2007)
281 US$ (172.) $ je Kopp |
| **Tietzoon** | UTC+2 (UTC+2)  |
| **Internet-TLD** | .er |
| **ISO 3166** | ER |
| **Vörwahl** | `++291` |
|  |
| Koort vun dat Land |

**Eritrea** is en Land in Afrika. Dat hett fröher to Äthiopien höört, is aber siet den 24. Mai 1993 unafhangig. De Hööftstadt is Asmara.

De Naam *Eritrea* leddt sik vun *ερυθρά θάλασσα, erythrá thálassa – Root Meer* af (vun dat greeksch **Ερυθραία** = Erythräa). De Eegenbeteken "Ertra" ut de Ge’ez-Spraak "bahïrä ertra" – „Rotes Meer“ – betreckt sück ok up disse old greeksche Beteken vun dat Rode Meer.

## Geographie

De Dröögsavann an’t Rode Meer is bannig hitt un dröög. In’t Hoochland in’t Binnere vun’t Land fallt dorgegen bit to 600 mm Regen in een Johr, vör allen in de Tiet twüschen Juni un September.

## Städer

De gröttsten Städer sünd (Stand: 1. Januar 2005):

* Asmara 563.930 Inwahner
* Assab 72.114 Inwahner
* Keren 57.604 Inwahner
* Massawa 37.077 Inwahner
* Nakfa 6.662 Inwahner.

## Volksgruppen

In Eritrea gifft dat negen gröttere Völker. Dat sünd de Tigrinya (41 %, annere seggt 50% ), Tigre (30-32 %), Afar (5-8 %), Saho (4-5 %), Kunama (2-5 %), Bilen (3 %), Hedareb (3 %), Nara (2 %) und Rashaida (2 %). De lüttjeren Völker vun de Sokodas un Iliit an de Grenz na'n Sudan hen seht sik woll sülms as Kunama an. Man vun de egentlichen Kunama wohnt se doch wiet af un snackt ok en annere Spraken (se snackt Dialekten vun dat Ilit-Sokodas, wo ok West-Kunama to seggt warrt). Bavenhen gifft dat noch ganz lüttje Gruppen, de ut Westafrika herkamen weern. Se weert in Eritrea Tukrir nömmt un snackt meist Hausa.

Dat Volk vun de Tigrinya warrt in Äthiopien *Tigray* nömmt. An un for sik höört de Tigray un de Tigrinya to datsülvige Volk, man de beiden Gruppen hefft sik al lang unnerscheedlich entwickelt un höört nu nich mehr so richtig tosamen.

Alltohopen gifft dat bloß wenig Informatschonen ut Eritrea. Midderwielen leevt al 500.000 bit 1 Mio. Eritreers in't Utland. Dat is woll meist de föffte Deel vun de Inwahners. Tomeist höört se to de orthodoxen Tigrinya to. En luerlüttje Minnerheit sünd de Eritreers, de ut Europa stammen doot.

## Religion

De Inwahners in Eritrea deelt sik meist övereen up in Muslimen (Sunniten) un Christen (Eritreesch-Orthodoxe Tewahedo-Kark, Protestanten, Kathoolsche un Orthodoxe). Kann avers angahn, dat de Regeern vun Eritrea bloß seggt, dat sik Muslimen un Christen de Waagd hoolt, vunwegen dat se keen Striet twuschen de Religionen will. Denn dat düütsche Utwärtige Amt schrifft, dat geev woll bi 55% Muslimen un bloß 37-40% Christen in dat Land.. Denn gifft dat ok noch en Reeg vun lüttjere Naturreligionen. Ofschoonst se so ut'neen sünd in jem ehren Gloven, formt de Inwahners vun Eritrea doch so wat as ene *Natschonale Eenheit*. De Christen leevt sunnerlich in de Hoochebene üm Asmara rüm un de Muslimen hoolt sik tomeist an de Küst un in dat Siedland up. Vun den Staat tolaten sünd bloß de Islam, de Röömsch-kathoolsche Kark, de evangeelsch-lutherschen Karken un de Ooldorientaalschen Orthodoxen Karken. Minnerheiten, de nich tolaten sünd, sünd evangelikale Gruppen un Jehova siene Tügen. Besunners vun 2002 af an weert düsse Gruppen vun Staat verfolgt un daldrückt. Na Berichten vun de Presse weern in'n Januar 2009 mehr as 2900 Christen in Eritrea vunwegen jem ehrn Gloven achter Trallen sett in Polizeistatschonen, Militärlagers oder ok in Containers. Dor weert se ok foltert. Twee vun jem schöllt vunwegen de Folter ok storven ween.

## Spraken

Amtsspraken in Eritrea sünd Tigrinya un Araabsch. Dat sünd ok de beiden Verkehrsspraken, de allerwegens in dat Land bruukt weert. Italieensch warrt, vun de Kolonialtied her, sunnerlik vun de öllern Inwahners noch verstahn. Up allerhand Schiller un Ladens in Asmara steiht ok Italieensch up. Dor is Eritrea een vun dree Länner in Afrika mit, wo noch Italieensch snackt warrt. En Deel vun de Inwahners kann ok Engelsch snacken. De negen Spraken vun de negen gröttsten Völker weert ganz övereen ok as Landesspraken gellen laten. Dat sünd Tigrinya (2,3 Mio.), Tigré (0,8 Mio.), Afar (0,3 Mio.), Saho, Kunama, Bedscha, Bilen un Nara (je 0,1 Mio.).

Düsse Spraken höört to twee verscheden Spraakfamilien to: Tigrinya, Tigre un Araabsch sünd Semitische Spraken. Saho, Bilen, Afar un Bedscha höört to de Kuschitischen Spraken. Alltohopen sünd se Twiegen vun de Afroasiaatschen Spraken. Nara (Baria) un Kunama/Baza höört avers to de Nilosaharaanschen Spraken. De Völker, de düsse Spraken snackt, sünd an un for sik mit'nanner verwandt. Se höört to desülvige Grupp vun de Völkerwannerung.

## Belegen

Länner in Afrika

Ägypten | Algerien | Angola | Äquatoriaal-Guinea | Äthiopien | Benin | Botswana | Burkina Faso | Burundi | Dschibuti | Elfenbeenküst | Eritrea | Gabun | Gambia | Ghana | Guinea | Guinea-Bissau | Kamerun | Kap Verde | Kenia | Komoren | Kongo (Dem. Rep.) | Kongo (Rep.) | Lesotho | Liberia | Libyen | Madagaskar | Malawi | Mali | Mauretanien | Mauritius | Marokko | Mosambik | Namibia | Niger | Nigeria | Ruanda | Sambia | São Tomé un Príncipe | Senegal | Seychellen | Sierra Leone | Simbabwe | Somalia | Sudan | Süüdafrika | Süüdsudan | Swasiland | Tansania | Togo | Tschad | Tunesien | Uganda | Zentraalafrikaansche Republiek

**Afhängige Rebeden**: Kanarische Inseln | Mayotte | Réunion | St. Helena, Ascension un Tristan da Cunha | Westsahara